**D I S P O Z I Ţ I E**

**privind stabilirea procedurii de efectuare a plății sumelor prevăzute prin hotărâri judecătorești definitive,** **având ca obiect acordarea unor drepturi de natură salarială stabilite în favoarea personalului din cadrul aparatului de specialitate al Consiliului Județean Cluj și al instituțiilor publice aflate în subordinea acestuia, devenite executorii în perioada 1 ianuarie – 31 decembrie 2025**

Preşedintele Consiliului Judeţean Cluj,

Având în vedere conținutul instrumentului de motivare și prezentare a dispoziției, respectiv Referatul de aprobare nr. 20714/14.05.2025, elaborat de către Direcţia Generală Buget-Finanţe, Resurse Umane - Serviciul Resurse Umane, prin care se motivează și fundamentează emiterea actului administrativ;

Ținând cont de:

* art. VIII din Ordonanța de Urgență a Guvernului nr. 156/2024 privind unele măsuri fiscal-bugetare în domeniul cheltuielilor publice pentru fundamentarea bugetului general consolidat pe anul 2025, pentru modificarea și completarea unor acte normative, precum și pentru prorogarea unor termene, cu modificările și completările ulterioare;

Având în vedere dispozițiile:

* art. 196-199 coroborat cu art. 2 alin. (1) din Anexa nr. 1 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;
* art. 2-3 și art. 80-84 din Legea privind normele de tehnică legislativă pentru elaborarea actelor normative nr. 24/2000, republicată, cu modificările și completările ulterioare;
* Dispoziția Președintelui Consiliului Județean Cluj nr. 1121/2023 privind măsurile metodologice, organizatorice, termenele şi circulaţia proiectelor de dispoziţii ale Preşedintelui Consiliului Judeţean Cluj;

În conformitate cu prevederile:

* art. 190 alin. (3), alin. (4), art. 191 alin. (1) lit. a), art. 365 alin. (2) și art. 369 lit. b) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare;

În temeiul competențelor stabilite prin art. 196 alin. (1) lit. b) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**d i s p u n e:**

**Art. 1.** Se aprobă Procedura de efectuare a plății eșalonate a sumelor prevăzute prin hotărâri judecătorești definitive, având ca obiect acordarea unor drepturi de natură salarială, stabilite în favoarea personalului din cadrul aparatului de specialitate al Consiliului Județean Cluj și al instituțiilor publice aflate în subordinea acestuia, devenite executorii în perioada 1 ianuarie – 31 decembrie 2025, cuprinsă în Anexa ce face parte integrantă din prezenta dispoziție.

**Art. 2.** Cu punerea în aplicare şi ducerea la îndeplinire a prevederilor prezentei dispoziţii se încredinţează Direcția Generală Buget-Finanțe, Resurse Umane din aparatul de specialitate al Consiliului Județean Cluj și conducătorii următoarelor instituții publice:

1. Direcţiei Generale de Asistenţă Socială şi Protecţia Copilului Cluj
2. Direcţiei Judeţene de Evidenţă a Persoanelor Cluj
3. Serviciului Public Judeţean Salvamont – Salvaspeo Cluj
4. Filarmonicii de Stat „Transilvania”
5. Teatrului de Păpuşi „Puck”
6. Muzeului de Artă
7. Muzeului Etnografic al Transilvaniei
8. Muzeului Memorial „Octavian Goga” Ciucea
9. Bibliotecii Judeţene „Octavian Goga”
10. Şcolii Populare de Arte „Tudor Jarda”
11. Centrului Judeţean pentru Conservarea şi Promovarea Culturii Tradiţionale
12. Revistei „Tribuna”
13. Revistei „Muvelodes”
14. Spitalului Clinic de Urgență pentru Copii, Cluj-Napoca
15. Spitalului Clinic de Boli Infecțioase, Cluj-Napoca
16. Spitalului Clinic de Pneumoftiziologie „Leon Daniello”, Cluj-Napoca
17. Spitalului Clinic de Recuperare, Cluj-Napoca
18. Spitalului de Boli Psihice Cronice, Borșa.

**Art. 3.** Prezenta dispoziţie se comunică prin poșta electronică Direcției Generale Buget-Finanțe, Resurse Umane, conducătorilor instituțiilor publice prevăzute la art. 2, precum şi Prefectului Judeţului Cluj.

 **PREȘEDINTE CONTRASEMNEAZĂ :**

 **Alin Tișe SECRETAR GENERAL AL JUDEŢULUI**

 **Simona Gaci**

**Nr. 240 din 22 mai 2025**

Anexa la Dispoziția nr. 240/2025

**Procedura**

**de efectuare a plății eșalonate a sumelor prevăzute prin hotărâri judecătorești definitive având ca obiect acordarea unor drepturi de natură salarială stabilite în favoarea personalului din cadrul aparatului de specialitate al Consiliului Județean Cluj și al instituțiilor publice aflate în subordinea acestuia, devenite executorii în perioada 1 ianuarie – 31 decembrie 2025**

**Art. 1** (1) Plata sumelor datorate în temeiul titlurilor executorii devenite executorii în perioada 1 ianuarie 2025- 31 decembrie 2025, având ca obiect acordarea unor drepturi de natură salarială, stabilite în favoarea personalului din cadrul aparatului de specialitate al Consiliului Județean Cluj și al instituțiilor publice aflate în subordinea acestuia, se va realiza eșalonat, astfel:

a) în primul an de la data la care hotărârea judecătorească devine executorie se plătește 5% din valoarea titlului executoriu;

b) în al doilea an de la data la care hotărârea judecătorească devine executorie se plătește 10% din valoarea titlului executoriu;

c) în al treilea an de la data la care hotărârea judecătorească devine executorie se plătește 25% din valoarea titlului executoriu;

d) în al patrulea an de la data la care hotărârea judecătorească devine executorie se plătește 25% din valoarea titlului executoriu;

e) în al cincilea an de la data la care hotărârea judecătorească devine executorie se plătește 35% din valoarea titlului executoriu.

**Art. 2.** Procedura de plată eșalonată prevăzută la art. 1 se aplică și în ceea ce privește plata sumelor prevăzute prin hotărâri judecătorești devenite executorii în perioada 1 ianuarie 2025-31 decembrie 2025, având ca obiect acordarea de daune-interese moratorii sub forma dobânzii legale pentru plata eșalonată a sumelor prevăzute în titluri executorii având ca obiect acordarea unor drepturi salariale personalului din cadrul aparatului de specialitate al Consiliului Județean Cluj și al instituțiilor publice aflate în subordinea acestuia.

**Art. 3**. În cursul termenului prevăzut la art. 1, orice procedură de executare silită se suspendă de drept.

**Art. 4** **(1)** La sumele eșalonate conform art. 1 se acordă dobânda legală remuneratorie, calculată de la data la care hotărârea judecătorească a rămas executorie.

1. Plata sumelor datorate în temeiul hotărârilor judecătorești prevăzute la art. 1 se efectuează de către entitatea la care a fost angajat beneficiarul în perioada pentru care s-au acordat diferențele salariale stabilite prin hotărâre judecătorească.
2. Sumele prevăzute la art. 1 vor fi plătite în conturile indicate de beneficiari.
3. Calculul și virarea contribuțiilor sociale obligatorii datorate de angajați și angajatori, aferente sumelor prevăzute la art. 1, se efectuează în conformitate cu prevederile titlului V „Contribuții sociale obligatorii“ din Legea nr. 227/2015 privind Codul fiscal, cu modificările și completările ulterioare, iar declararea se va face prin depunerea de declarații rectificative aferente perioadelor pentru care s-au recalculat drepturile salariale.
4. Impozitul aferent sumelor prevăzute la art. 1, se calculează, se reține și se declară în conformitate cu prevederile titlului IV „Impozitul pe venit“ din Legea nr. 227/2015 privind Codul fiscal, cu modificările și completările ulterioare, iar declararea se face la luna de plată a tranșelor stabilite la art. 1 .
5. Plata sumelor datorate în temeiul hotărârilor judecătorești prevăzute la art. 1 se efectuează de către entitatea la care a fost angajat beneficiarul, în ordine cronologică, respectiv în ordinea în care hotărârile judecătorești au devenit executorii, cu respectarea tranșelor stabilite potrivit art. 1.

**Art. 5**. Corectitudinea privind calculul sumelor datorate în temeiul titlurilor executorii și al dobânzilor legale îi revine ordonatorului de credite, care are obligația de a angaja și de a utiliza creditele bugetare necesare aplicării prezentului ordin numai în limita prevederilor și destinațiilor aprobate, cu respectarea dispozițiilor Legii nr. 500/2002 privind finanțele publice, cu modificările și completările ulterioare.

**Art. 6**. Nerespectarea prevederilor prezentei dispoziții de către ordonatorul de credite și conducătorul compartimentului financiar-contabil constituie abatere disciplinară și se sancționează conform legii.

 **PREȘEDINTE CONTRASEMNEAZĂ :**

 **Alin Tișe SECRETAR GENERAL AL JUDEŢULUI**

 **Simona Gaci**